SK Úradný vestník Európskej únie C 318/27

Stanovisko Výboru regiónov k Oznámeniu Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o Budúcnosti európskej regulačnej politiky v audiovizuálnej oblasti

(2004/C 318/09)

VÝBOR REGIÓNOV,

So zreteľom na Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov o Budúcnosti európskej regulačnej politiky v audiovizuálnej oblasti (COM (2003) 784 fin);

So zreteľom na rozhodnutie Európskej komisie z 15. decembra 2004 požiadať ho o konzultáciu ohľadom tejto záležitosti, podľa prvého paragrafu článku 235 Zmluvy, ktorou sa zakladá Európske spoločenstvo;

So zreteľom na rozhodnutie svojho predsedu z 5. apríla 2004 poveriť Komisiu pre kultúru a vzdelávanie vypracovaním stanoviska k tejto veci;

So zreteľom na svoje Stanovisko k Určitým právnym aspektom kinematografických a iných audiovizuálnych prác (CdR 387/2001 fin) (1);

So zreteľom na svoje Stanovisko k Štvrtej správe Komisie o uplatňovaní smernice 89/553/EHS „Televízia bez hraníc“ (CdR 90/2003 fin) (2);

So zreteľom na svoje Stanovisko k Oznámeniu o prekážkach pre široký prístup k novým službám a aplikáciám informačnej spoločnosti prostredníctvom otvorených platforiem v digitálnej televízii a mobilnej komunikácii tretej generácie (Communication on Barriers to widespread access to new services and applications of the information society through open platforms in digital television and third generation mobile communications) a k Oznámeniu o prechode od analogického na digitálne vysielanie: (od digitálneho „prepínania“ na analogické „vypínanie“) (Communication on the transition from analogue to digital broadcasting: (from digital „switchover“ to analogue „switch-off“)) (CdR 308/2003 fin);

So zreteľom na svoj Návrh stanoviska (CdR 67/2004 Rev.1.), prijatý 5. apríla 2004 Komisiou pre kultúru a vzdelávanie, (spravodajca: pán Dieter Schiffmann, člen Krajinského snemu Rheinland-Pfalz (DE-SES));

jednomyseľne prijal nasledujúce stanovisko na svojom 55. plenárnom zasadnutí konanom dňa 16. – 17. júna 2004 (schôdza zo 17. júna).

1. Názory Výboru regiónov

Výbor regiónov

1.1 uznáva ústrednú rolu audiovizuálnych médií v rozvoji pluralistickej spoločnosti v Európe, zachovávaní regionálnej a miestnej identity a rozvoji demokraticky zakotvených občianskych práv;

1.2 podčiarkuje cieľ upraviť právny rámec pre audiovizuálne médiá tak, aby ich viedol k pozitívnemu rozvoju - a podporoval ho v ňom - v súlade s ich úlohami, ktoré im v spoločnosti prislúchajú;

1.3 uznáva potrebu zohľadniť aj ostatné vysoko dôležité ciele všeobecného charakteru týkajúce sa právnej regulácie audiovizuálneho sektoru, ako napr. zákony o konkurencii, ochrane spotrebiteľa a telekomunikáciách, a víta skutočnosť, že Komisia využila príležitosť na vypracovanie oznámenia o budúcom smerovaní európskej regulačnej politiky v audiovizuálnom sektore;

1.4 považuje za zmysluplné, predovšetkým vzhľadom na blížiace sa rozšírenie EÚ, vyjasniť právny rámec upravujúci audiovizuálnu politiku a stanoviť časový plán jeho ďalšieho rozvoja tak, aby medzi iným pristupujúce krajiny mali čo najväčšiu právnu istotu v počiatočných štádiách;

1.5 vidí hlavné možnosti trvalého rozvoja audiovizuálneho sektoru v pokračujúcich technických inováciách (napr. televízory s plochou obrazovkou) a zdôrazňuje potrebu zohľadniť to v budúcom právnom rámci;

1.6 v zásade zdieľa a podporuje princípy Komisie pre regulačný právny rámec upravujúci audiovizuálny sektor;

1.7 zdieľa v zásade pozitívne hodnotenie smernice „Televízia bez hraníc“ ako stabilného a istého právneho rámca pre televízne služby v rámci Spoločenstva, ktorým je v podstate zaručený voľný pohyb televízneho vysielania v rámci Spoločenstva, a upozorňuje na svoje stanovisko k tejto problematike (CdR 90/2003 fin);

1.8 zdôrazňuje dôležitosť princípu krajiny pôvodu ako základného princípu jednotného trhu v audiovizuálnom sektore, ale zároveň zdieľa obavy vyjadrené počas konzultačných prác, že by takto televízne spoločnosti vzhľadom na rozdielnosti v národných legislatívach mohli vyhľadávať členské štáty s tým najmenej striktným právnym systémom;

1.9 zdieľa názor Komisie, že bude zrejme potrebná dôsledná revízia spomínanej smernice, aby sa zohľadnili všetky zmeny;

1.10 uvítal by preto vzhľadom na medzičasom vyskytnuté sa zmeny a pokroky v audiovizuálnom trhu iniciatívu Komisie na rýchle a podrobné rozvinutie smernice o televízii na koherentný európsky legislatívny rámec pre šírenie audiovizuálnych obsahov, ktorý by mohol stanoviť rozdielne stupne regulácie pre služby spadajúce pod smernicu o televízii bez hraníc a pre služby informačnej spoločnosti;

1.11 nazdáva sa, že ďalšie otázky týkajúce sa uplatňovania ustanovení smernice o televízii nemusia prechádzať cez interpretačné správy a oznámenia, ale treba radšej rýchle prepracovať samotnú smernicu, aby sa tak dosiahla požadovaná právna istota;

1.12 zdôrazňuje dôležitosť sledovania a ochrany konkurenčných pravidiel v audiovizuálnej politike;

1.13 vyzdvihuje zodpovednosť za zachovanie a ďalší rozvoj mediálneho pluralizmu v Európe, členských štátoch EÚ a európskych regiónoch;

1.14 zdôrazňuje potrebu právneho rámca pre služby informačnej spoločnosti ako napr. e-obchodovanie a prístup k novým službám, a keďže sú vyžadované rozdielne stupne regulácie, s uspokojením konštatuje, že Komisia nemá v úmysle spochybňovať rozdiely medzi službami informačnej spoločnosti a službami tvoriacimi náplň smernice o televízii;

1.15 zdôrazňuje potrebu zrozumiteľného, spotrebiteľsky prístupného a zbytočne nekomplikovaného prechodu od analogického na digitálne vysielanie a upozorňuje na svoje stanovisko k tejto problematike (CdR 308/2003 fin);

1.16 zdôrazňuje nesmiernu dôležitosť práva na informácie ako súčasti osobných práv európskych občanov a vyjadruje potešenie, že sa Komisia v rámci konzultačných praktík zaoberá otázkou práva na informovanosť o najdôležitejších udalostiach v spoločnosti a nazdáva sa, že si táto problematika vyžaduje ďalšiu pozornosť;

1.17 vyzdvihuje dôležitosť podpory regionálneho filmu a pevne verí, že sa regionálna a miestna audiovizuálna produkcia stane čoraz dôležitejšou a že spolu s národnou produkciou vytvorí protiváhu k neeurópskym produkciám;

1.18 vyzdvihuje potrebu aktívnej propagácie európskych produktov a nazdáva sa, že podpora zaradenia takýchto produktov nezávislými producentmi do programového plánu prispieva veľkou mierou k zveľaďovaniu pestrosti európskeho audiovizuálneho prostredia a je zároveň obzvlášť vhodným spôsobom na zachovávanie a zviditeľňovanie európskeho regionálneho a lokálneho dedičstva; napriek tomu sa nazdáva, že doterajšia prax určovania kvót pre programáciu nezaručuje v dostatočnej miere dosiahnutie tohto cieľa;

1.19 vyzdvihuje potrebu stanovenia pravidiel pre kvantitu a kvalitu reklamy;

1.20 víta pripravenosť Komisie revidovať odporúčania o ochrane maloletých a ľudskej dôstojnosti;

1.21 nazdáva sa, že právo na odpoveď je ústredným prvkom v ochrane ľudských práv a slobody prejavu a víta plán na rozšírenie tohto práva na všetky médiá;

1.22 víta zámer Komisie aktualizovať odporúčania o ochrane maloletých a ľudskej dôstojnosti sústreďujúc pozornosť na mediálnu gramotnosť, právo na odpoveď a opatrenia proti diskriminácii alebo nabádaniu k nenávisti vo všetkých on-line médiách;

1.23 uznáva potrebu koregulačných a samoregulačných modelov v jednotlivých členských štátoch, ktoré by zohľadňovali národné a regionálne osobitosti; zároveň sa však stavia za vypracovanie štúdie o koregulačných modeloch v mediálnom sektore, ktorou by sa preskúmali ich dopad a kompatibilita s európskym právnym rámcom;

1.24 podčiarkuje nevyhnutnosť zo strany Spoločenstva obšírne garantovať európsky audiovizuálny model aj na medzinárodnej úrovni, predovšetkým v rámci rokovaní WTO.

2. Odporúčania Výboru regiónov

Výbor regiónov

2.1 odporúča rýchlu revíziu a prepracovanie smernice o televízii bez hraníc na dosiahnutie potrebnej právnej istoty, predovšetkým pre pristupujúce krajiny a na jej prispôsobenie rýchlemu technickému pokroku v tejto oblasti;

2.2 odporúča, aby sa pri prepracúvaní smernice o televízii bez hraníc a ostatných všeobecných ustanoveniach upravujúcich audiovizuálny sektor zohľadnila a podporovala kľúčová úloha, ktorú zohrávajú audiovizuálne médiá a produkcie v rozvoji a raste regionálnej a miestnej identity. V tomto zmysle treba zabrániť príliš veľkej koncentrácii tohto priemyselného odvetvia a/alebo kompenzovať to na národnej a medzinárodnej úrovni;

2.3 odporúča, aby sa vzhľadom na rastúce splývanie médií právny rámec rozdelil podľa obsahu produkcie bez ohľadu na použitú technickú platformu;

2.4 prihovára sa za ponechanie doterajšieho kvantitatívneho kritéria pre reklamu, predovšetkým čo sa týka ochrany detí a maloletých, a jasné rozlišovanie medzi reklamným a redakčným obsahom;

2.5 odporúča však vzhľadom na rastúcu možnosť výberu používateľa a kontroly audiovizuálnych produktov ďalšie prehodnotenie kvantitatívnych pravidiel pre reklamu, v neposlednom rade aj kvôli tomu, aby sa pristupujúcim krajinám vyslal jasný signál volajúci po obmedzení byrokratických praktík;

2.6 odporúča, aby sa pravidlá pre reklamu vzťahovali aj na nové technológie, ako sú napr. rozdelená obrazovka (split-screen), virtuálna a interaktívna reklama, a aby sa zavedením vhodných predpisov na zachovanie zreteľného rozlišovania medzi redakčným a reklamným obsahom vyjasnilo právne postavenie týkajúce sa používania takýchto reklamných technológií;

2.7 víta skutočnosť, že sa v medziach audiovizuálnej politiky a smernice o televízii bez hraníc zohľadňuje stále viac príbuzných regulačných oblastí, ako právna úprava konkurencie, ochrana autorských práv a ochrana spotrebiteľa a odporúča, aby budúca legislatíva v čoraz väčšej miere zohľadňovala tieto vzájomné vzťahy a prepojenia;

2.8 zdôrazňuje, že sa predovšetkým v desiatich nových členských štátoch musia podniknúť kroky na to, aby sa zabezpečilo dôsledné uplatňovanie nariadení o ochrane maloletých a ľudských práv v celom audiovizuálnom sektore;

2.9 odporúča preto, aby sa v návrhu na aktualizáciu odporúčaní o ochrane maloletých a ľudskej dôstojnosti tak, ako sa to spomína v Oznámení Komisie, vynaložilo viac úsilia na zavedenie účinných samoregulačných a koregulačných nástrojov, vrátane väčšieho využívania výmeny dobrých skúseností a spolupráce medzi sieťami, predovšetkým v digitálnom a on-line prostredí;

2.10 odporúča, aby sa v návrhu spomenutom v Oznámení venovala osobitná pozornosť propagácii mediálnej gramotnosti, keďže, ako správne poznamenáva Komisia, vedieť, kde nájsť informáciu a ako ju interpretovať, predstavuje v súčasnosti mimoriadne dôležitú schopnosť. Rovnako odporúča, aby tieto odporúčania zahŕňali všetky jazyky Európskej únie garantujúc minimálnu úroveň zastúpenosti a informačného obsahu pre každý z nich;

2.11 podporuje zaručenie práva na informovanosť, vrátane informácií o udalostiach, na ktoré sa vzťahujú exkluzívne práva, alebo ktoré sú mimoriadne dôležité pre spoločnosť. VR zdôrazňuje svoj názor, že pravidlá pre vysielanie najdôležitejších udalostí voľne prístupnými nekódovanými (free-to-air) televíziami by malo byť flexibilné, berúc ohľad na lingvistickú osobitosť jednotlivých krajín, a že treba zvážiť vypracovanie európskeho zoznamu najdôležitejších udalostí. VR rovnako odporúča stanoviť na európskej úrovni právo na krátke televízne spravodajstvá o informáciách všeobecného záujmu;

2.12 odporúča, aby sa s prihliadnutím na zdravý rozvoj európskeho audiovizuálneho trhu naďalej zaoberalo propagáciou európskych filmových a televíznych produkcií, ale nie ako doteraz, podľa kvót stanovených článkami 4 a 5 Smernice o televízii bez hraníc, ale skôr zabezpečením väčšej podpory produkcie a distribúcie zo strany (finančných) programov na podporu. Pripomína svoj názor, že by sa pri hodnotení týchto diel malo prihliadať na zachovávanie európskej kultúry a na dopad na regionálnu politiku a ekonómiu, na tento účel by mali byť vytvorené osobitné programy na podporu produkcie a distribúcie regionálneho charakteru a/alebo používajúcej rôzne európske jazyky;

2.13 opätovne pripomína svoje odporúčanie, že by sa mali povzbudiť alebo povoliť možnosti (finančnej) podpory regionálnych a lokálnych televízií na zabezpečenie kultúrnej a regionálnej rozmanitosti po prechode na digitálne vysielanie, berúc do úvahy investície potrebné na prechod na digitálnu produkciu a vysielanie a skutočnosť, že lokálne a regionálne vysielanie produkuje väčšinu svojich materiálov, na tento účel Výbor navrhuje, aby sa uprednostnilo podporovanie investovania do digitalizácie regionálnych audiovizuálnych zariadení;

2.14 obhajuje názor, že revízia smernice o televízii bez hraníc by mala zaručiť, aby verejnoprospešné vysielanie bolo schopné spĺňať úlohy, ktoré sa od neho očakávajú, v súlade s pravidlami členských štátov, rovnako sa prihovára za podporu verejnoprospešných operátorov, ktorí zabezpečujú regionálne pokrytie.

Brusel, 17. júna 2004 Predseda Výboru regiónov Peter STRAUB

(1) Ú.v. C 192 z 12.8.2002, str.15

(2) Ú.v C 256 z 24.10.2003, str.79